CELEX: 32018D0491
Language: sk
Date: 2018-03-21 00:00:00
Title: Vykonávacie rozhodnutie Komisie (EÚ) 2018/491 z 21. marca 2018 o súlade spoločného návrhu na predĺženie koridoru železničnej nákladnej dopravy Severné more – Stredomorie, ktorý predložili dotknuté členské štáty, s článkom 5 nariadenia Európskeho parlamentu a Rady (EÚ) č. 913/2010 [oznámené pod číslom C(2018) 1634]

23.3.2018   
            
            
               SK
            
            
               Úradný vestník Európskej únie
            
            
               L 81/23
            
         VYKONÁVACIE ROZHODNUTIE KOMISIE (EÚ) 2018/491
   z 21. marca 2018
   o súlade spoločného návrhu na predĺženie koridoru železničnej nákladnej dopravy Severné more – Stredomorie, ktorý predložili dotknuté členské štáty, s článkom 5 nariadenia Európskeho parlamentu a Rady (EÚ) č. 913/2010
   
      
         [oznámené pod číslom C(2018) 1634]
      
   
   (Iba anglické, francúzske a holandské znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 913/2010 z 22. septembra 2010 o európskej železničnej sieti pre konkurencieschopnú nákladnú dopravu (1), a najmä na jeho článok 5 ods. 6,
   keďže:
   
               (1)
            
            
               V súlade s článkom 5 ods. 5 nariadenia (EÚ) č. 913/2010 ministerstvá zodpovedné za železničnú dopravu v Belgicku, Francúzsku, Holandsku, Luxembursku a Spojenom kráľovstve zaslali Komisii list o úmysle, ktorý Komisia prijala 14. júna 2017. List o úmysle podpísalo aj Švajčiarsko, ktoré je ako tretia krajina už zapojené do tohto koridoru železničnej nákladnej dopravy na základe prílohy k nariadeniu (EÚ) č. 913/2010. Súčasťou listu je aj návrh na predĺženie koridoru železničnej nákladnej dopravy Severné more – Stredomorie až do Ženevy.
            
         
               (2)
            
            
               Komisia v súlade s článkom 5 ods. 6 nariadenia (EÚ) č. 913/2010 preskúmala návrh obsiahnutý v liste o úmysle a na základe dôvodov uvedených nižšie dospela k záveru, že návrh je v súlade s článkom 5 uvedeného nariadenia.
            
         
               (3)
            
            
               Návrh zohľadňuje kritériá stanovené v článku 4 nariadenia (EÚ) č. 913/2010. Celkovo je do tohto koridoru zapojených stále šesť krajín, pričom päť z nich sú členské krajiny Únie. Všeobecné zosúladenie koridoru s koridorom základnej siete Severné more – Stredomorie ostáva nezmenené. Navrhnuté predĺženie je v súlade so sieťou TEN-T a spĺňa tieto požiadavky siete TEN-T: úplná elektrifikácia tratí, zaťaženie nápravy minimálne 22,5 tony, rýchlosť na trati 100 km/h a možnosť prevádzkovať vlaky s dĺžkou 740 m.
            
         
               (4)
            
            
               Štúdia zameraná na dopravný trh, ktorá je súčasťou listu o úmysle, naznačuje, že predĺžením by sa malo dosiahnuť zvýšenie objemu medzinárodnej železničnej dopravy a presun dopravy z ciest na železnicu, a to vďaka skráteniu trasy z a do francúzskych námorných prístavov v Stredozemnom mori pre výrobky a suroviny, ktoré smerujú do Švajčiarska alebo z neho odchádzajú, čo prinesie aj významné sociálno-ekonomické výhody v podobe zníženia emisií uhlíka a hustoty cestnej premávky.
            
         
               (5)
            
            
               Navrhované predĺženie je v súlade s cieľom vytvoriť európsku železničnú sieť pre konkurencieschopnú nákladnú dopravu. Predĺžením sa spoja hlavné hospodárske odvetvia z oblasti Ženevy s významnými európskymi námornými prístavmi ako Amsterdam, Antverpy, Dunkerque, Marseille, Rotterdam a Zeebrugge a posilní sa prepojenie siete TEN-T so Švajčiarskom, dôležitou treťou krajinou.
            
         
               (6)
            
            
               V súlade s článkom 5 ods. 5 nariadenia (EÚ) č. 913/2010 sa o tomto predĺžení konzultovalo s príslušnými manažérmi infraštruktúry a žiadateľmi.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 21 nariadenia (EÚ) č. 913/2010,
            
         PRIJALA TOTO ROZHODNUTIE:
   Článok 1
   Návrh obsiahnutý v liste o úmysle doručenom 14. júna 2017 týkajúci sa predĺženia koridoru železničnej nákladnej dopravy Severné more – Stredomorie do Ženevy, ktorý Komisii spoločne zaslali ministerstvá zodpovedné za železničnú dopravu v Belgicku, Francúzsku, Holandsku, Luxembursku, Spojenom kráľovstve a vo Švajčiarsku, je v súlade s článkom 5 nariadenia (EÚ) č. 913/2010.
   Článok 2
   Toto rozhodnutie je určené Belgickému kráľovstvu, Francúzskej republike, Holandskému kráľovstvu, Luxemburskému veľkovojvodstvu, Spojenému kráľovstvu Veľkej Británie a Severného Írska a Švajčiarskej konfederácii.
   
      V Bruseli 21. marca 2018
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 276, 20.10.2010, s. 22.